Benjamin Romualdez

Hi Benjamin Trinidad “Kokoy” Romualdez (24 Setyembre, 1930- 21 Pebrero, 2012) in usa nga pulitiko nga nagserbe nga gobernador han Leyte ngan naging ambassador han Pilipinas ha durudilain nga mga nasyon. Inin an Estados Unidos, Tsina, ngan Saudi Arabia. 
Hiya an manghud han dati nga First Lady na hi Imelda Marcos, asawa han diktador na hi Ferdinand Marcos, ngan tatay han dati nga kongresista na hi Ferdinand "Martin" Romualdez.

Isturya han iya Kinabuhi

An iya Ginikangan
Anak ni Vicente Oreste Romualdez, usa nga tuminongnong na pagkatawo ha Tacloban ngan dati nga dean han eskwelahan na pang abogasiya han St. Paul’s College, nagtikang hi Kokoy Romualdez pagsulod ha pulitika han iya pagserbe kan Daniel Romualdez, dati nga hitaas nga opisyal han gobyerno.  Manghud hiya ni Imelda Romualdez Marcos, asawa han dati nga presidente nga hi Ferdinand Marcos. Iginkasal hiya kan Juliette Gomez ngan in hira nga duha nagtindog hin ira kalugaringon nga pamilya. An ira mga anak kay hira Benjamin Philip, presidente ngan CEO hit Benguet Corp.,nga ipinangasawa an presidente han Inguirer nga hi Maria Alexandra; hi Ferdinand Martin, nga dati kongresista han Leyte, nga ipinangasawa liwat hi Yedda Marie  nga dati kandidato han Bb. Pilipinas ngan yana kongresista han Leyte; hi Marean, usa nga investment banker, ngan iya asawa na hi Thomas. An iya mga kabugtuan kay hira Imelda Marcos, asawa han dati nga Presidente na hi Ferdinand Marcos, dati nga Mayor han Tacloban na hi Alfredo "Bejo" Romualdez , hi Alita, Conchita, ngan Armando.

Isturya han iya pagka Pulitiko 
Iginpausbong ni Kokoy Romualdez an iya 20 katuig na pagiging pulitiko ha durudulian nga pagseserbisyo ha gobyerno. Pira hiya ka termino nga naging gobernador han Leyte. An iya bayaw na hi Ferdinand Marcos, nga dati Presidente han Pilipinas, an nagpalingkod haiya ha posisyon nga Ambassador han Pilipinas tipakadto ha Tsina, Saudi Arabia, ngan Estados Unidos. Tuig 1986, panahon han People Power Revolution, upod an pamilya ni Romualdez ha mga pamilya nga nagkalusad ha ira mga pwesto katungod han damo nga mga anomaliya nga igintatahap ha ira han katawhan .

Han iya pira katuig na pagseserbisyo han iya pagiging gobernador han Leyte, damo na mga proyekto an iya natapos ngan napatindog. Han iya panahon han pagka gobernador, didto nahimo an Kananga Geothermal Power Plant kun ngain ginkukuha it kadak-an nga supply han kuryente ha bug-os nga Sinirangang Bisayas hasta yana. Han iya panahon gihap, nahitindog an Leyte Estate Industrial Development, an kausa usahan nga economic zone ha Rehiyon 8.

Kilala hi Benjamin “Kokoy” Romualdez ha bug-os nga Leyte han iya pagiging makarit ngan mapanalimbasug nga lider.

Iya Kamatayan 

Ha iya kalagasan, nagdesisyon an iya pamilya nga ipatambal hi Kokoy Romualdez ha Makati  Medical Center kun ngain didto naliwat hya ginbawian hin kinabuhi. Namatay hi Benjamin "Kokoy" Romualdez ha edad na 81 katungod han sakit na cancer hadton ika-21 han Pebrero, 2012. Iginbalik an iya patay nga lawas ha Tacloban City, an iya ginkikilala nga tuna nga gindak-an, para malamayan han mga mulopyo han Rehiyon 8.

Ginkuhaan

Mga natawo han 1930
Mga namatay han 2012
Mga embahador han Pilipinas ngadto ha Tsina
Mga embahador han Pilipinas ngadto ha Arabya Saudita
Mga embahador han Pilipinas ngadto han Estados Unidos
Mga gobernador han Leyte
Mga politiko han Kilusang Bagong Lipunan
Mga politiko han Partido Nacionalista
Benjamin
Mga api han Batasang Pambansa